# DIGITALT PRØVESPILL til Unge talenter Nord 2025/2026

Prøvespillet til Unge talenter Nord foregår nå digitalt, ved at søker sender inn en prøvespillvideo. Dersom dere har mulighet til å spille med akkompagnatør på opptaket er det veldig flott, men vi åpner for at dere også kan spille med playback eller akkompagnement som er spilt inn på forhånd, eller uten akkompagnement. Juryen vil selvfølgelig ta hensyn til dette i sin bedømming. Vi er opptatt av både musikalitet, teknisk nivå og formidling. Det er derfor viktig at opptaket blir gjort som om du skulle framføre stykkene dine på konsert (men du trenger ikke spille det inn i et konsertlokale).

Prøvespillvideoen skal bestå av

* inntil 10 min med selvvalgt musikk som gjenspeiler teknisk og musikalsk nivå
* et opptak der dere sier noe om motivasjonen for å søke UtN. Ta gjerne utgangspunkt i disse spørsmålene:
* Hva betyr det for deg å holde på med musikk?
* Hva slags musikk liker du å holde på med?
* Hvor mye tid ønsker du å bruke på musikken framover?
* Har du noen planer eller drømmer for musikken din i framtida?
* Hva ønsker du å få ut av UtN?

Alle søkere får tilbakemelding på prøvespillet.

****Tips og krav til innspilling****

Dere vil få god nok lydkvalitet på opptaket med en relativt ny telefon/tablet, men ofte blir kvaliteten begrensa av hvilke apper og slikt man bruker. Under følger noen tips og krav til opptaket. Prøv dere litt fram, og si fra dersom dere har problemer med å kunne gjennomføre opptaket på tilfredsstillende måte.

Tips til videoopptaket:

* Finn riktig avstand, en akustisk gitar har lite dynamikk mens en trompet har mye. Mikrofonene på telefonen vil automatisk komprimere det som er for sterkt for å unngå såkalt klipping, så man må eksperimenterer litt med avstanden før man tar opp for å få med mest mulig dynamikk.
* Man kan ofte velge hvilken kvalitet man ønsker å ta opp i, velg høyeste kvalitet.
* Noen har kanskje en ekstern opptaker (Zoom etc.) de ønsker å benytte. Den kan ha automatisk komprimering på, så det er fint om den skrus av før dere tar opp.
* For dere som tar opp lyd og bilde separat (f.eks. med en ekstern opptaker) og sender to filer, er det fint om dere stiller dere opp foran kamera og klapper i henda før de spiller. Da er det enkelt å synkronisere lyd/bilde etterpå.

Krav til videoopptaket:

* Hvert stykke tas i ett take, uten klipping
* Det skal gå an å se hva du gjør (i de fleste tilfeller: Få med minst ansikt og begge armer)
* Originalfilen må lastes opp til f.eks. Dropbox eller Youtube. Ved sending via epost el.l. kan softwaren komprimere fila.

Send prøvespillvideo til berit.fonnes@tromso.kommune.no innen **søndag 27.4.25 kl. 1200.**

